b'\n_START_ARTICLE_\nErich Hartmann\n_START_SECTION_\nZgodnje \xc5\xbeivljenje\n_START_PARAGRAPH_\nErich Hartmann se je rodil v Weissachu (W\xc3\xbcrttemberg) zdravniku Alfredu Erichu Hartmannu in njegovi \xc5\xbeeni Elisabethi Wilhelmini (rojeni Machtholf). Zaradi velike gospodarske krize po prvi svetovni vojni se je dru\xc5\xbeina Hartmann preselila v mesto \xc4\x8cang\xc5\xa1a (Kitajska). Tu so ostali vse do leta 1928, ko je izbruhnila kitajska dr\xc5\xbeavljanska vojna in so se preselili nazaj v Nem\xc4\x8dijo. _NEWLINE_Imel je mlaj\xc5\xa1ega brata, Alfreda, ki se je med drugo svetovno vojno tudi pridru\xc5\xbeil Luftwaffe. Slu\xc5\xbeil je kot strelec v bombniku strmoglavcu Junkers Ju 87 v Severni Afriki. Tam je bil zajet in je pre\xc5\xbeivel \xc5\xa1tiri leta v vojnem ujetni\xc5\xa1tvu._NEWLINE_Erich je obiskoval Volksschule v Weilu im Sch\xc3\xb6nbuch (april 1928 \xe2\x80\x93 april 1932), gimnazijo v B\xc3\xb6blingenu (april 1932 \xe2\x80\x93 april 1936), Nacionalni politi\xc4\x8dni in\xc5\xa1titut izobra\xc5\xbeevanja v Rottweilu (april 1936 \xe2\x80\x93 april 1937) in gimnazijo v Korntalu (april 1937 \xe2\x80\x93 april 1940), kjer je maturiral. Tu je sre\xc4\x8dal tudi svojo bodo\xc4\x8do \xc5\xbeeno, Ursulo Usch Paetsch. Bila je stara 15 let in njeni star\xc5\xa1i so sprva nasprotovali zvezi._NEWLINE_Hartmannova letalska kariera se je pri\xc4\x8dela z vklju\xc4\x8ditvijo v jadralno-letalski program Luftwaffe, kjer ga je letenja u\xc4\x8dila njegova mati, ena prvih \xc5\xbeenskih jadralnih pilotk v Nem\xc4\x8diji. Hartmannovi so imeli tudi lahko letalo, ki pa so ga morali leta 1932 prodati zaradi ekonomskih razmer. Z vzponom NSDAP leta 1933 se je pove\xc4\x8dala dr\xc5\xbeavna pomo\xc4\x8d za letalske \xc5\xa1ole, kar je omogo\xc4\x8dilo Elisabethi, da je leta 1936 ustanovila svojo lastno \xc5\xa1olo v kraju Weil im Sch\xc3\xb6nbuch, kjer je \xc5\xa1tirinajstletni Erich postal in\xc5\xa1truktor. Leta 1939 je pridobil pilotsko licenco, s katero je lahko upravljal motorna letala.\n_START_SECTION_\nZa sovra\xc5\xbenikovimi linijami\n_START_PARAGRAPH_\nDo poznega avgusta 1943 je Hartmann dosegel 90 zra\xc4\x8dnih zmag, toda 19. avgusta, v spopadu z Il-2, je bilo njegovo letalo po\xc5\xa1kodovano zaradi lete\xc4\x8dih ostankov, zato je moral pristati za sovra\xc5\xbenikovimi linijami. Hartmannov poveljnik Dietrich Hrabak je ukazal, da Hartmannova enota zagotavlja zra\xc4\x8dno kritje skupini \xc5\xa1tuk (iz Sturzkampfgeschwader 2), ki jih je vodil legendarni \xc5\xa1tuka as Hans-Ulrich Rudel. Nemci so naleteli na ve\xc4\x8dje \xc5\xa1tevilo ruskih Jak-9 in Lavo\xc4\x8dkin La-7, ki so prav tako spremljali juri\xc5\xa1nike Il-2. V boju je Hartmann uspel sestreliti dve letali, a pri tem po\xc5\xa1kodoval svoje letalo zaradi ostankov sovra\xc5\xbenikovih letal, zato je moral zasilno pristati. Medtem ko je po pravilih posku\xc5\xa1al uni\xc4\x8diti notranjo opremo letala, so ga zajeli sovjetski vojaki. Hartmann se je pretvarjal, da ima notranje po\xc5\xa1kodbe, zato so ga nalo\xc5\xbeili na nosila in ga s tovornjakom (pod stra\xc5\xbeo le enega vojaka) poslali v zaledje._NEWLINE_Nato je izkoristil napad \xc5\xa1tuk na njihov konvoj, napadel stra\xc5\xbearja, sko\xc4\x8dil iz tovornjaka in se do no\xc4\x8di skril na polje son\xc4\x8dnic. Pono\xc4\x8di je sledil sovjetski patrulji, ki je \xc5\xa1la proti frontnim polo\xc5\xbeajem, na koncu pa je vendarle dosegel nem\xc5\xa1ke polo\xc5\xbeaje. Medtem je Hartmannov poveljnik posadke, Heinz Bimmel Mertens, \xc5\xbee izvedel za njegovo nesre\xc4\x8do in se sam odpravil iskat svojega poveljnika.\n_START_SECTION_\nHrastovi listi k vite\xc5\xa1kemu kri\xc5\xbecu\n_START_PARAGRAPH_\nV oktobru 1943 je Hartmann dosegel novih 33 zmag, za kar je bil 29. oktobra odlikovan z vite\xc5\xa1kim kri\xc5\xbecem. V \xc4\x8dasu odlikovanja je dosegel 148 zmag, do konca istega leta pa \xc5\xbee 159. V prvih dveh mesecih leta 1944 je Hartmann dosegel novih 50 zmag in bil \xc4\x8dedalje uspe\xc5\xa1nej\xc5\xa1i. Hartmannov izjemen pomen za njegovo enoto dokazuje naslednja statistika: od 76 letalskih zmag, ki jih je enota III./JG 52 zabele\xc5\xbeila med 8. januarjem in 28. februarjem 1944, je bil Hartmann zaslu\xc5\xbeen za 40._NEWLINE_Zaradi Hartmannovega nizanja zmag so njegovi predstojniki postali pozorni nanj in so pri\xc4\x8deli dvakrat ali pa celo trikrat preverjati njegove zra\xc4\x8dne zmage; to preverjanje je \xc5\xa1lo tako dale\xc4\x8d, da so mu med bojnimi poleti dodelili opazovalca. 2. marca 1944 je dosegel \xc5\xbee svojo 202. zmago._NEWLINE_V tem \xc4\x8dasu so se Sovjeti pri\xc4\x8deli zavedati njegove navzo\xc4\x8dnosti in bili pozorni na njegov radijski poziv (Karaja 1); STAVKA je nanj razpisala celo nagrado 10.000 rubljev. Hartmann je postal prepoznaven tudi po svojem osebnem znaku: na pokrovu motorja je imel narisan \xc4\x8drni tulipan, zaradi katerega so mu sovjetski piloti nadeli naziv \xc4\x8crni hudi\xc4\x8d (\xc4\x8c\xc3\xabrnyj \xc4\x8dort). Prav zaradi tega znaka so se pri\xc4\x8deli sovjetski piloti izogibati spopadom z njim in so raje zbe\xc5\xbeali. Posledi\xc4\x8dno je padlo \xc5\xa1tevilo njegovih zmag. 21. marca pa je vseeno dosegel 3500. zmago svoje enote v vojni. Hartmann je pri\xc4\x8del posojati svoje letalo novincem, saj so bili v njem relativno varni. Toda na koncu je odstranil svoj simbol in uporabljal normalno kamufla\xc5\xbeno shemo svoje enote, s \xc4\x8dimer je ponovno pri\xc4\x8del nizati zmage; v naslednjih dveh mesecih je tako zbral \xc4\x8dez 50 zmag._NEWLINE_Marca 1944 so bili Hartmann, Gerhard Barkhorn, Walter Krupinski in Johannes Wiese povabljeni v Hitlerjev Berghof (Berchtesgaden), kjer naj bi Barkhorn prejel me\xc4\x8de, ostali trije pa hrastove liste k vite\xc5\xa1kemu kri\xc5\xbecu \xc5\xbeeleznega kri\xc5\xbeca. Na poti tja so se napili in pri\xc5\xa1li popolnoma pijani na sprejem k Hitlerju. Major Nicolaus von Below, Hitlerjev letalski adjutant, je bil \xc5\xa1okiran in jim je sicer zagrozil a kaj ve\xc4\x8d ni mogel storiti saj so bili Hartmann in ostali vidno pod vplivom alkohola. Tako je Hartmann pograbil iz obe\xc5\xa1alnika \xc4\x8dastni\xc5\xa1ko pokrivalo in si ga nadel, a je bilo preveliko. Von Below mu je takoj ukazal, naj si pokrivalo odstrani, saj je le to Hitlerjevo. Ko je Hartmann tako zvedel. da je kapa Hitlerjeva se je ponor\xc4\x8deval \xc4\x8de\xc5\xa1 mora pa res biti pameten ta Hitler, ko pa ima tako veliko glavo. von Below jih je vse nato spustil na sprejem k Hitlerju in dogodek je minil brez nadaljnjih zapletov.\n_START_SECTION_\nProti Vojnemu letalstvu Kopenske vojske ZDA\n_START_PARAGRAPH_\n21. maja 1944 je Hartmann v zraku prvi\xc4\x8d naletel na letala Vojnega letalstva Kopenske vojske ZDA (USAAF); med obrambo rajha je med varovalnim poletom napadel skupino \xc5\xa1tirih Mustangov nad Bukare\xc5\xa1to (Romunija). Uspelo mu je sestreliti dva, medtem ko sta druga dva postala \xc5\xbertvi prijateljskega ognja. 1. junija istega leta je sestrelil \xc5\xa1e \xc5\xa1tiri Mustange v enem poletu nad naftnimi polji v Ploie\xc5\x9ftiju. Pozneje istega meseca, med svojim petim spopadom z Ameri\xc4\x8dani, je sestrelil \xc5\xa1e dva Mustanga; toda pri tem je bil tudi sam prisiljen zasilno pristati, ko mu je zmanjkalo streliva in goriva med begom pred osmimi Mustangi._NEWLINE_17. avgusta 1944 je Hartmann postal najuspe\xc5\xa1nej\xc5\xa1i letalski as (druge svetovne vojne in hkrati v zgodovini letalskega bojevanja), ko je dosegel 274. zmago in tako prehitel kolega iz enote Gerharda Barkhorna.\n_START_SECTION_\nDiamanti k vite\xc5\xa1kemu kri\xc5\xbecu\n_START_PARAGRAPH_\n23. avgusta je dosegel novih osem zmag (v treh poletih); skupaj je tako dosegel \xc5\xbee 290 zmag. Hartmann je sestrelil 300. letalo 24. avgusta 1944; tega dne je v dveh poletih sestrelil 11 letal in skupaj dosegel 301. zra\xc4\x8dno zmago. Posledi\xc4\x8dno ga je Hermann G\xc3\xb6ring takoj prizemljil, saj se je bal padca nem\xc5\xa1ke morale v primeru Hartmannove smrti. Pozneje je Hartmann zlobiral svojo vrnitev v aktivno slu\xc5\xbebo._NEWLINE_Kot eden od 27 nem\xc5\xa1kih vojakov v celotni drugi svetovni vojni je prejel diamante k \xc5\xbeeleznemu kri\xc5\xbecu. Hartmann je bil pozvan v F\xc3\xbchrerhauptquartier Wolfsschanze, Hitlerjevo voja\xc5\xa1ko poveljstvo pri Rastenburgu, da bi mu Hitler osebno podelil odlikovanje. Ob prihodu so ga prosili, naj preda svojo pi\xc5\xa1tolo; ta varnostni ukrep so uvedli po neuspelem atentantu na Hitlerja. Hartmann je to kategori\xc4\x8dno zavrnil in zagrozil, da se bo odpovedal odlikovanju, \xc4\x8de mu ne zaupajo imeti pri sebi pi\xc5\xa1tole. Po odobritvi s strani Hitlerjevega letalskega pribo\xc4\x8dnika polkovnika Nicolausa von Belowa so Hartmannu dovolili imeti pri sebi pi\xc5\xa1tolo, tako da se je oboro\xc5\xbeen sre\xc4\x8dal s Hitlerjem in dobil odlikovanje._NEWLINE_Med sre\xc4\x8danjem je Hartmann kritiziral pomanjkljivosti usposabljanja novih lovskih pilotov. Domnevno naj bi mu Hitler med tem pogovorom zaupal, da je vojna za Nem\xc4\x8dijo z voja\xc5\xa1kega vidika \xc5\xbee izgubljena in da si \xc5\xbeeli, da bi imela Luftwaffe ve\xc4\x8d takih pilotov, kot sta on in Rudel._NEWLINE_Poleg odlikovanja je prejel tudi desetdnevni dopust. Na poti na dopust mu je General der Jagdflieger Adolf Galland ukazal, naj se udele\xc5\xbei sestanka v Berlin-Gatowu. Galland je hotel premestiti Hartmanna v testni program Me 262. Slednji pa je prosil, \xc4\x8de lahko ostane v svoji mati\xc4\x8dni enoti, na katero je bil zelo navezan. Galland mu je ugodil in mu hkrati ponovno dovolil sodelovanje v bojnih poletih. Hartmann se je nato odpravil v Jagdfliegerheim (dopusti\xc5\xa1ki dom za lovske pilote) v Bad Wiesseeju, kjer se je 10. septembra poro\xc4\x8dil z dolgoletno ljubeznijo Ursulo Usch Paetsch. Poro\xc4\x8dni pri\xc4\x8di sta bila njegova bojna prijatelja Gerhard Barkhorn in Wilhelm Batz.\n_START_SECTION_\nObto\xc5\xbeba za vojne zlo\xc4\x8dine\n_START_PARAGRAPH_\nS svojim odporom je Hartmann \xc5\xa1el tako dale\xc4\x8d, da so ga obto\xc5\xbeili vojnih zlo\xc4\x8dinov: med drugim za namerno streljanje 780 sovjetskih civilistov v vasi Brjansk, napada na \xc2\xbbtovarno kruha\xc2\xab\xc2\xa023. maja 1943 in uni\xc4\x8denja 345 \xc2\xbbdragih\xc2\xab\xc2\xa0sovjetskih letal. Zavrnil je priznanje teh la\xc5\xbenih obto\xc5\xbeb in se je sam zagovarjal, kljub temu, da mu je sodnik dejal, da je to le izguba \xc4\x8dasa._NEWLINE_Obsojen je bil na 25 let prisilnega dela, kar pa je Hartmann ponovno zavrnil. Nazadnje je bil zaprt v samici, kar pa je razjezilo druge sojetnike, ki so spro\xc5\xbeili upor, premagali stra\xc5\xbearje in ga osvobodili. Hartmann se je prito\xc5\xbeil pri poveljniku zapora, ga prosil za predstavnika iz Moskve, za mednarodno in\xc5\xa1pekcijo in sodni tribunal, ki bi ga oprostil la\xc5\xbene obsodbe. Vse to so zavrnili; poslan je bil v tabori\xc5\xa1\xc4\x8de v Novo\xc4\x8derkasku, kjer je pet mesecev pre\xc5\xbeivel v samici. Naposled so mu odobrili nastop pred sodnim tribunalom, ki pa je potrdil prvotno obsodbo. Ponovno je bil poslan v novo tabori\xc5\xa1\xc4\x8de, tokrat v Djaterko na Uralu._NEWLINE_Leta 1955 je Hartmannova mati pisala novemu zahodnonem\xc5\xa1kemu kanclerju Konradu Adenauerju in ga prosila, naj posreduje za njegovo izpustitev. Na podlagi tr\xc5\xbene pogodbe med Zahodno Nem\xc4\x8dijo in Sovjetsko zvezo je bilo izpu\xc5\xa1\xc4\x8denih 16.000 nem\xc5\xa1kih vojnih ujetnikov; med zadnjimi izpu\xc5\xa1\xc4\x8denimi je bil tudi Hartmann, ki je pre\xc5\xbeivel deset in pol let v sovjetskem vojnem ujetni\xc5\xa1tvu. Odpotoval je v Zahodno Nem\xc4\x8dijo k svoji \xc5\xbeeni Ursuli, kateri je pisal vsak dan vojne._NEWLINE_Januarja 1997 ga je Vlada Ruske federacije, pravna naslednica Sovjetske zveze, razglasila za nedol\xc5\xbenega obto\xc5\xbeb vojnih zlo\xc4\x8dinov.\n_START_SECTION_\nBundeswehr\n_START_PARAGRAPH_\nPo vrnitvi v Zahodno Nem\xc4\x8dijo je Hartmann ponovno vstopil v voja\xc5\xa1ko slu\xc5\xbebo in sicer v vojno letalstvo zahodnonem\xc5\xa1kih oboro\xc5\xbeenih sil, kjer je postal poveljnik prve zahodnonem\xc5\xa1ke vse-reaktivne lovske enote Jagdgeschwader 71 \xc2\xbbRichthofen\xc2\xab. Slednja je bila prvotno opremljena s Canadair Sabri, nato pa z Lockheed F-104 Starfighterji. Opravil je tudi ve\xc4\x8d slu\xc5\xbebenih potovanj v ZDA, kjer je opravil usposabljanje na opremi Vojnega letalstva ZDA. Svoje letalo je ponovno dal pobarvati v zna\xc4\x8dilnem slogu, kot ga je imel \xc5\xbee med vojno: odprti \xc4\x8drni tulipan na nosu letala._NEWLINE_Zaradi svojega nasprotovanja, da bi Nem\xc4\x8dija nakupila in uvedla F-104 kot standardno letalo, je bil leta 1970 prisiljen v pred\xc4\x8dasni pokoj. Njegova nasprotovanja so se izkazala za utemeljena, saj so s temi letali do\xc5\xbeiveli 282 nesre\xc4\x8d, pri \xc4\x8demer je bilo ubitih 115 nem\xc5\xa1kih pilotov (vsi v nebojnih nalogah). General Werner Panitzki, in\xc5\xa1pektor Bundesluftwaffe, je o njem dejal: \xc2\xbbErich je dober pilot, a ni dober \xc4\x8dastnik\xc2\xab.\n_START_SECTION_\nCivilist\n_START_PARAGRAPH_\nMed njegovim vojnim ujetni\xc5\xa1tvom je umrl njegov sin, Erich-Peter (1945-48), katerega ni Hartmann nikoli videl. Pozneje sta z Ursulo imela \xc5\xa1e h\xc4\x8derko Ursulo Isabel._NEWLINE_Po upokojitvi iz voja\xc5\xa1ke slu\xc5\xbebe je bil Hartmann v letih 1971\xe2\x88\x9274 letalski in\xc5\xa1tuktor v Hangelarju, hkrati pa je letel v aerobatski skupini z nekdanjim generalom Gallandom. V letih 1980\xe2\x88\x9283 zaradi angine pektoris ni smel leteti, nato pa se je vrnil k pou\xc4\x8devanju. Vseeno pa je omejil nastopanje v javnosti: \xc2\xbbSem upokojen in sem civilist, zdaj bi rad imel svoj po\xc4\x8ditek in mir. Ne \xc5\xbeivim za ekshibicije\xc2\xab._NEWLINE_Umrl je 20. septembra 1993 v starosti 71 let v kraju Weil im Sch\xc3\xb6nbuch.'